Document ID: 32013R1423

KOMMISSIONENS GENNEMFØRELSESFORORDNING (EU) Nr. 1423/2013
af 20. december 2013
om gennemførelsesmæssige tekniske standarder for offentliggørelse af kapitalgrundlagskravene til institutter i medfør af Europa-Parlamentets og Rådets forordning (EU) nr. 575/2013
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (1), særlig artikel 437, stk. 2, tredje afsnit, og artikel 492, stk. 5, tredje afsnit, og
ud fra følgende betragtninger:
(1)
Forordning (EU) nr. 575/2013 omfatter de internationalt aftalte standarder udarbejdet inden for rammerne af Baselkomitéen for Banktilsyns tredje internationale regelsæt for banker (2) (»Basel III«). Derfor og også eftersom offentliggørelseskravene har til formål at hjælpe med at forbedre gennemsigtigheden i forbindelse med lovpligtig kapital, bør reglerne for offentliggørelse for europæiske institutter, der er underlagt tilsyn i henhold til Europa-Parlamentets og Rådets direktiv 2013/36/EU (3), være i overensstemmelse med de internationale regler, der fremgår af »Composition of Capital disclosure requirements« (4) udarbejdet af Baselkomitéen for Banktilsyn tilpasset det europæiske regelsæt og dets særlige karakteristika.
(2)
Der bør fastlægges en række offentliggørelsesmodeller for at sikre ensartet anvendelse af forordning (EU) nr. 575/2013. Sådanne offentliggørelsesmodeller bør omfatte kapitalgrundlagsoffentliggørelsesmodel, som har til formål at afspejle institutternes detaljerede kapitalkomposition, og en model for kapitalinstrumenternes kendetegn, som skal afspejle den detaljeringsgrad, som skal offentliggøres, for så vidt angår kendetegnene ved et instituts kapitalinstrumenter.
(3)
Det regnskabsmæssige konsolideringsomfang adskiller sig fra det lovbestemte konsolideringsomfang, og de oplysninger, der anvendes til at beregne kapitalgrundlaget, er derfor forskellige fra de oplysninger, der fremgår af offentliggjorte regnskaber, især med hensyn til kapitalgrundlagsposter. For at tage højde for forskellene mellem de data, der bruges til at beregne kapitalgrundlaget, og de data, der bruges i institutternes regnskaber, skal det også oplyses, hvordan de regnskabsmæssige elementer, der bruges til at beregne kapitalgrundlaget, ændres, når det lovbestemte konsolideringsomfang anvendes. Denne forordning bør derfor også omfatte en metode til balanceafstemning, som tilvejebringer oplysninger om afstemningen af balanceførte poster anvendt til at beregne kapitalgrundlaget og det lovbestemte kapitalgrundlag. Til det formål bør der anvendes en lovbestemt balance, som kun dækker kapitalgrundlagsposterne.
(4)
Regnskaberne for visse institutter, der er underlagt disse offentliggørelseskrav, er omfattende og komplekse. Det er nødvendigt at fastlægge en ensartet tilgang, som følger en række klart definerede trin, for at hjælpe institutter med at fastlægge deres balanceafstemning.
(5)
Bestemmelserne i denne forordning er tæt forbundne, eftersom de alle omhandler offentliggørelse af kapitalgrundlagsposter. Af hensyn til sammenhængen mellem de bestemmelser, som bør træde i kraft samtidig, og for at de personer, som er omfattet af disse regler, lettere kan få et samlet overblik over og samlet adgang til dem, er det hensigtsmæssigt at samle alle de i forordning (EU) nr. 575/2013 krævede gennemførelsesmæssige tekniske standarder vedrørende offentliggørelse af kapitalgrundlag i én enkelt forordning.
(6)
Forordning (EU) nr. 575/2013 indeholder et betydeligt antal overgangsbestemmelser vedrørende kapitalgrundlag og kapitalgrundlagskrav. For at give et meningsfyldt billede af institutters solvenssituation er det hensigtsmæssigt at indføre en anderledes offentliggørelsesmodel for overgangsperioden, som afspejler overgangsbestemmelserne i forordning (EU) nr. 575/2013.
(7)
Da anvendelsesdatoen for forordning (EU) nr. 575/2013 er den 1. januar 2014, og da institutterne vil have behov for at tilpasse deres ordninger for at opfylde kravene i denne forordning, bør de gives tilstrækkelig tid til dette.
(8)
Denne forordning er baseret på det udkast til gennemførelsesmæssige tekniske standarder, som Den Europæiske Banktilsynsmyndighed har fremsendt til Europa-Kommissionen.
(9)
Den Europæiske Banktilsynsmyndighed har afholdt åbne offentlige høringer om udkastet til gennemførelsesmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010 (5) -
VEDTAGET DENNE FORORDNING:
Artikel 1
Genstand
Ved denne forordning fastsættes der ensartede modeller for offentliggørelse af oplysninger i henhold til artikel 437, stk. 1, litra a), b), d), og e), og artikel 492, stk. 3, i forordning (EU) nr. 575/2013.
Artikel 2
Fuldstændig afstemning mellem kapitalgrundlagsposter og reviderede regnskaber
For at opfylde kravene om offentliggørelse af en fuldstændig afstemning af kapitalgrundlagsposter og reviderede regnskaber, jf. artikel 437, stk. 1, litra a), i forordning (EU) nr. 575/2013, anvender institutter den metode, der er omhandlet i bilag I, og offentliggør de oplysninger om afstemning af balancen, der tilvejebringes ved hjælp af denne metode.
Artikel 3
Beskrivelse af hovedegenskaberne ved de egentlige kernekapitalinstrumenter, hybride kernekapitalinstrumenter og supplerende kapitalinstrumenter, som er udstedt af institutter
For at opfylde kravene om offentliggørelse af hovedegenskaberne ved de egentlige kernekapitalinstrumenter, hybride kernekapitalinstrumenter og supplerende kapitalinstrumenter, som er udstedt af institutter, jf. artikel 437, stk. 1, litra b), i forordning (EU) nr. 575/2013, udfylder og offentliggør institutter den model for kapitalinstrumenter, der er anført i bilag II, i overensstemmelse med instrukserne i bilag III.
Artikel 4
Offentliggørelse af arten og størrelsen af specifikke elementer vedrørende kapitalgrundlaget
For at opfylde kravene om offentliggørelse af de specifikke elementer vedrørende kapitalgrundlag, der er anført i artikel 437, stk. 1, litra d), og e), i forordning (EU) nr. 575/2013, udfylder og offentliggør institutter den model til offentliggørelse af det generelle kapitalgrundlag, der er anført i bilag IV, i overensstemmelse med instrukserne i bilag V.
Artikel 5
Offentliggørelse af arten og størrelsen af specifikke elementer vedrørende kapitalgrundlaget i overgangsperioden
Som en undtagelse fra artikel 4 og for at opfylde kravene om offentliggørelse af de specifikke elementer vedrørende kapitalgrundlag, der er anført i artikel 492, stk. 3, i forordning (EU) nr. 575/2013, udfylder og offentliggør institutter i perioden fra 31. marts 2014 til 31. december 2017 den model til offentliggørelse af det generelle kapitalgrundlag, der er anført i bilag VI, i overensstemmelse med instrukserne i bilag VII i stedet for at udfylde og offentliggøre den model til offentliggørelse af det generelle kapitalgrundlag, der er anført i bilag IV, i overensstemmelse med instrukserne i bilag V.
Artikel 6
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 31. marts 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2013.

Labels: 7
2
3
11